Omkring 200 af de 770 medarbejdere på Danish Crown-slagteriet i Sæby nedlagde torsdag arbejdet i protest mod slagteriledelsens krav i de igangværende overenskomstforhandlinger.

Danish Crown-slagteriet i Sæby blev torsdag ramt af en arbejdsnedlæggelse, som betød, at der langt fra blev slagtet lige så mange grise som normalt på det nordjyske slagteri. Omkring 200 af slagteriets 770 medarbejdere strejkede torsdag i protest mod slagteriledelsens krav i de igangværende overenskomstforhandlinger. Det bekræfter Danish Crowns pressechef Jens Hansen over for TV2 Nord. - Slagteriet har stået delvist stille i dag, men der er stadig blevet slagtet, siger Jens Hansen. Også på Danish Crown-slagteriet i Horsens valgte nogle slagteriarbejdere at lægge arbejdet. Arbejdsnedlæggelserne sker i protest mod, at slagteriet ønsker at sænke lønnen og i højere grad vil bestemme, hvornår medarbejdere skal arbejde over. Slagteriarbejderne i Sæby har ifølge Jens Hansen meddelt, at de går i arbejde igen fra fredag morgen uden at holde møde først.